
FORORD

Din eigen smak er det ingen som kan ta ifrå deg

I eit stadig meir industrialisert måltidssamfunn er det viktig at ungane kan vekse opp og ikkje berre få industrialisert mat som smaksreferanse, men kjennskap til og kunnskap om ekte råvarer og kvar dei kjem ifrå. Dette er særs viktig for å kunne gjeva den oppveksande generasjonen høve til å ta kunnskapsbaserte val som både kan gjeva mat- og måltidsglede og plattform for eit variert og godt kosthald.

Vi som jobbar med Norsk Smaksskule, brenn for å bidra til positive åtferdsendringar hjå barna som veks opp. Vi brenn for å gjeva barn og unge moglegheita til å forstå mat, og skilje smak med kvalitet frå industrielt framstilt mat. Dersom vi med Smaksskulen kan vera med å inspirere norske barn og unge til å finne livskvalitet og identitet i måltida sine, er det eit viktig bidrag til å forstå eigen identitet og kjenne tilhøyr til lokalsamfunnet sitt. Vi har alle eit ansvar for å bidra til at ungane våre skal oppleva å få forståing for heile verdikjeda − og at dei såleis kan veksa opp og verta bevisste, kravstore forbrukarar som stiller krav om ekteheit, kvalitet og berekraft.

Sjølv voks eg opp i ei grend kor kunnskap om sjølvhushaldning, matproduksjon, konservering og matlaging var ein del av danninga. Dette bidrog positivt til respekten for råvarene, fokus på kvalitet på smak og måltidet som samlingspunkt i familiane og lokalmiljøet. Dette har vore viktige verdiar i mitt liv − både som kokk og menneske. Desse verdiane ønskjer eg å føre vidare til generasjonane som kjem etter oss.

Klima og miljø har vorte eit tema som opptek oss alle. Skal vi løyse klimakrisa, er det avgjerande at vi gjer noko med ein matvareproduksjon som per i dag ikkje er berekraftig. Alt tyder på at vi lyt eta annleis i framtida − og vi må eta meir stuttreist og ureist mat. Lokalmat er berekraftig og byggjer identitet og kunnskap om råvarene. I tillegg lyt vi slutte å kaste mat og få kunnskap og inspirasjon til gjenbruk og korleis lage god og smakfull restemat. Ein tredjedel av utsleppa våre kjem frå matproduksjon − 25−30 % av dette blir i neste omgang kasta.

I Norsk Smaksskule brukar vi å seia at mat som ikkje blir ete, har ingen næringsverdi. Ungar sine matvanar blir ikkje forma av haldningskampanjar og peikefingrar frå styresmakter. Dei blir forma av matglede, trivnad kring måltidet og kunnskap om kor maten kjem frå, og korleis vi lagar god mat. Med denne boka ønskjer vi som arbeidar med Norsk Smaksskule, å bidra til å hjelpe foreldre å hjelpe sine eigne ungar med å utvikle smakane sine − og såleis danne grunnlaget for eit godt liv kor matglede, ekte, reine smakar og eit berekraftig kosthald står i høgsetet.

For din eigen smak er det ingen som kan ta ifrå deg − og alle barn og vaksne har rett til å få utvikle sin eigen smak og ikkje la andre få bestemme den.

Arne Brimi

«Vi som jobbar med 
Norsk Smaksskule, brenn 
for å bidra til positive 
åtferdsendringar hjå 
borna som veks opp.»



 

[image: ]


[image: ]



 



KAPITTEL

 1 

Mat som ikke blir spist, har ingen næringsverdi

Når maten ligger igjen på tallerkenen etter endt måltid, kan den være så riktig som den bare vil, den bygger ikke kroppen vår og ender som søppel og en miljøbelastning. Mange av oss kan mye om mat, og vi vet mye om hva som er riktig å spise, problemet er at vi ikke gjør det. Å endre atferd − hva vi spiser og når, hvor mye og hvordan vi spiser − er ikke enkelt, og det krever mer enn kunnskap om hva som er riktig. Det krever vilje til endring og ikke minst innsats over en lengre periode. I en travel hverdag strander de fleste forsøk, og vi faller tilbake til gamle (u)vaner.

Som regel gaper vi over for mye. Vi vil endre alt umiddelbart. Men små

forandringer er en god og lettere start til noe som kan bli større endringer etter hvert. Summen av små forandringer er ofte bedre og mer varige enn store forandringer som krever ekstraordinær innsats. Det handler om å gi forandringene en permanent plass i våre vaner, og vaner endres ikke lett. De etableres imidlertid lett, derfor er det viktig å tenke gjennom hva vi gjør, før det blir automatisert i hodet. I praksis betyr det at når vi skal endre vaner hos oss selv eller for barn som vi har et ansvar for, må vi tenke gjennom hvilke elementer som inngår i en vane. En vane trigges av noe (en lyst, et behov eller en situasjon), den har et forløp, og den avsluttes med en opplevd belønning som setter i gang produksjon av dopamin (lykkehormon) i hjernen. Dette forsterker ønsket om å gjenta atferden for å få samme belønning. Skal vi endre en vane, er det utløseren som må forandres.

Denne boken har som ambisjon å inspirere til atferdsendring knyttet til mat. Vi i Norsk Smaksskule sier ofte at «Matvaner endres når man stikker hendene i brøddeigen». Med det mener vi at det å bruke mat på nye måter er ganske likt med å lære en ferdighet, som for eksempel å gå på ski. Alle vet at vi må øve med ski på beina, det hjelper ikke å lese mange bøker om hvordan man skal gjøre det. Det samme gjelder matatferd. Den er i stor grad et resultat av ferdighetstrening.

Likevel skriver vi en bok. Det er fordi vi opplever at mange trenger råd og tips til hva de kan gjøre annerledes, og her med fokus på «å gjøre». Målet med denne boken er at du gjør minst én ting av det vi foreslår − og gjentar dette noen ganger slik at det kan bli en vane. Da har vi bidratt litt til endret matatferd, noe vi ser på som viktig, og du har tatt et skritt i riktig retning. Neste skritt blir sannsynligvis enklere.

Å ta gode valg: Kos er risikosport

Atferd som vi gjentar blir relativt raskt til vaner. Bare tenk på hvor fort vi venner oss til forandringer i den lokale matbutikken. Etter to−tre ganger vet vi på autopilot hvor den nye brødhylla står, og da slutter vi å tenke på brød når vi handler, vi tar bare det gamle gode uten tanke for hva vi velger.

En gang imellom prøver vi noe nytt, men det krever at vi tenker oss om. Når vi gjør noe nytt, dukker muligheten til å endre vaner opp. Med litt bevissthet rundt betydningen av disse valgene vil vi, ved å gjenta dem 10−20 ganger, danne nye mønstre i hjernen som vil hjelpe oss til å fortsette. Samme tankemodell må vi bruke når vi skal endre et barns matvaner. Derfor hjelper det å snakke om maten, være med å lage den og å tenke bevisst på hvordan den smaker når vi spiser. God matkultur blir på denne måten en endringsagent for å rydde plass til nye vaner. Barn er utrolig tilpasningsdyktige. Jeg kjenner to jenter som hos sin far deltar aktivt i det franske kostholdet, og hvor de spiser blåmuggost med stort begjær. Jeg overhørte en gang, da måltidet hadde kommet til osten, at de uten å tenke seg om sa: «Når jeg er hos mamma, liker jeg ikke blåmuggost». Jentene visste godt at det var forskjell på måltidene hos far og mor, og valgte hva de likte etter hva som passet inn. Noe lignende har de fleste av oss gjort i barndommen når vi var med venner hjem og spiste middagen deres med stor appetitt, selv om vi ville ha protestert over å få servert det samme hjemme. Bevissthet om hvordan vi endrer vaner, er derfor viktig, spesielt i dagens samfunn hvor vi er i en situasjon der vi ønsker å utvikle preferanser for matvarer som er i sterk konkurranse med søte, fete alternativer som vi er genetisk disponert for å like bedre.

Ubevisste valg blir også vaner, derfor er holdninger som «Er det så farlig, da?» og «Vi må få lov til å kose oss litt» en risikosport når disse blir normen og styrer flertallet av valgene vi tar. Når barn spiser hamburger, pommes frites, pizza og taco fire dager hver uke, blir dette 200 måltider i året, og smakspreferansene har blitt etablert som disse rettene. Det blir mye fett og raske karbohydrater, noe hjernen gjerne vil ha, men som vi har en tendens til å spise litt for mye av. Det ser vi på vekta og helsen vår. I dag utgjør matrelatert sykdom mer enn halvparten av helseutgiftene i Norge.

Blir fett og raske karbohydrater referanserammen vår for hva som er

«god» mat, er det en referanseramme som fort vil vare livet ut. Vi må derfor legge rammene for hva som er god mat, mat som smaker godt, og som

samtidig er god for deg, tidlig i livet, slik at dette kan bli vaner. Innsatsen kan godt starte før vi blir født, i mors liv, eller i hvert fall så tidlig som mulig etterpå. Men det vil alltid være mulig å endre vaner, for som mennesker etablerer og endrer vi vaner hele livet.

Til sammen har de fleste av oss i dag minst tre år i barnehage og 10 år på skolen. Dette er viktige år for å forme matvaner og atferd, og det må vi som samfunn benytte oss av for å gi flest mulig et godt liv. I dag er det for lett å ta feil valg og for vanskelig å velge riktig. Det offentlige kunne bidratt gjennom gratis, godt gjennomtenkte måltider til alle i barnehage og skole, strengere rammer for hva det offentlige har lov til å kjøpe inn av mat, og retningslinjer for hva som skal være normen når barn og unge møter et mattilbud i idretten og andre fritidstilbud. I dag er det offentlige definitivt den største innkjøperen av mat i Norge, og retningslinjene er kun fokusert på pris, ikke på hvordan mat kan bidra til bedre helse, en god måltidsopplevelse og bruk av nasjonale ressurser i en bærekraftig sammenheng. Makten som ligger i å være den største innkjøperen, brukes ikke i dag til fellesskapets beste. Mat er altså ikke bare et privat anliggende, men et offentlig ansvar.

Mat må smake godt

Ingen barn tar skade av å hoppe over et måltid eller to, det kommer nok av muligheter til å finne noe å spise i en normal hverdag i Norge. Derfor må maten smake så godt at vi ønsker å åpne munnen for å spise det vi har foran oss på tallerkenen, og det er mye lettere om vi selv ønsker det, enn når vi føler oss tvunget. Utfordringen er å ville endre matatferden vår.

Når motivasjon til endring er stor, endrer vi oss raskt. Et eksempel er når vi skifter sosial status − gjennom partnerskap, ny jobb eller plutselig mye penger. Da ser vi oss rundt og finner ut at garderoben ikke lenger passer, og så kjøper vi nye klær. Noen går så langt at de skifter bolig, bil og til og med ektefelle for å passe bedre inn i den nye settingen. Dette er store atferdsendringer, men det skjer frivillig. Straff alene, derimot, har aldri hatt

stor effekt på å endre atferd, det vet de som har jobbet med kriminalomsorg. Tvang har ofte motsatt av ønsket effekt, og når det gjelder mat, kan tvang i verste fall bidra til aversjoner.

Aversjoner kan være vanskelige å bli kvitt, i noen tilfeller umulig, og de bidrar til at vi lar være å spise bestemte produkter i mange år. For meg skjedde det da jeg måtte stå foran hele klassen på barneskolen og drikke en halv liter sur melk, mens læreren bad en bønn for de stakkars barna i Afrika. Vi hadde en stor vedovn i klasserommet som det ble fyrt hardt i, og den ikke-homogeniserte melka sto ved siden av den i flere timer før vi fikk den. Melka var blitt varm og sur med fløtelokk, og jeg kastet selvfølgelig opp. Det var slutten på melkdrikking for meg i mange år, og selv i dag tilsetter jeg en smak for å klare å drikke melk. Vår misjon i Norsk Smaksskule, som forbilder og voksenpersoner, er derfor å skape et miljø som åpner for å prøve noe nytt, uten å framkalle aversjoner. Det samme må du strebe etter på kjøkkenet hjemme.

Å bruke sansene

Tilrettelegging og små, vennlige dult er lov, det samme er å involvere barna i prosessen slik at de får mer eierskap til det de spiser. Mange barn liker å vite hva som er i maten, det gir trygghet.

Hva gjør du når barn nekter å smake på maten? Mange barn kniper nemlig igjen munnen til helt vanlige matvarer. Jeg har opplevd at barn ikke vet hva en tomat er, og at de nekter å smake på den. Det er helt naturlig, for fra naturens side vil vi ikke få i oss noe som kan være skadelig for oss. Vet vi ikke hva noe er, blir vi skeptiske.

Da er det viktig å huske at vi ikke trenger å putte maten i munnen for å stimulere sansene. Vi kan lukte på maten. Allerede da gir vi et signal til hjernen som kan være viktig. Kan du for eksempel kjenne eller beskrive lukten av en tomat her du sitter og leser? Trening i å bruke sansene betyr derfor ikke at man må spise. Men trening i å bruke sansene i seg selv er viktig for å lære gjennom alle sansekanalene.

[image: ]

Sansene er redskapene vi har til å avgjøre om vi skal velge å åpne munnen eller ikke. Rammene rundt situasjonen er med på å påvirke hvor trygge vi er på at det vil gå bra. Vi er det vi har spist. Hverken mer eller mindre. Valget av hva vi spiser, kommer derfor til å prege hvem vi er. Til syvende og sist er det vi selv og vår biologi som bestemmer hvilken handling vi velger. Biologien er ofte konservativ for å beskytte oss, desto viktigere blir da vår bevisste vurdering av maten og hvor god den er for oss, samt at den sosiale rammen rundt måltidet er hyggelig, trygg og avslappet.

I kapittel 2 vil du få en innføring i sanseapparatet vårt og hjelp til hvordan dere kan skifte fokus fra det affektive (liker/liker ikke) til det analytiske (hva smaker det, hva lukter det etc.) aspektet ved mat. Når barna får en oppgave de skal løse, blir viljen til å smake på mat større, og mat blir mer spennende. Gjennom hele boken vil du også finne enkle og gøyale smaksøvelser, der både du og barna får testet nettopp dette ut.

Mat er sosialt

I denne boken er vi mest opptatt av måltidet som en sosial situasjon og hvordan vi kan tilrettelegge rammene rundt dette for å skape en god opplevelse. Måltidet er dessuten et kulturelt viktig element som definerer oss som nasjon, og setter oss inn i en historisk sammenheng. En nasjon uten mattradisjon er en historieløs nasjon, og en historieløs nasjon står i fare for å miste seg selv. Måltidet har til alle tider vært samlingspunkt i alle kulturer − stedet for feiring, sorg og store begivenheter. Det blir liksom litt tomt når vi møtes uten å bruke mat som et fokus. En fest uten et måltid blir ikke det samme.

Jeg blir skremt når jeg møter barn som sier at de ikke kan huske å ha sittet rundt et bord for å spise mat. I dag inntas maten i økende grad alene, med et underholdningsmedium som partner. Den gode samtalen, kontakten mellom barn og voksne, omtanken som er lagt i maten, og historien i måltidet går tapt. Vi mister en mulighet til å skape et rom for omsorg og nærhet.

Måltidet har vært kvinnenes måte å gi kjærlighet på. På 1950- og 60-tallet var det ikke vanlig at voksne uttrykte kjærlighet i klartekst mens andre hørte på. Min far fikk i stedet alltid den største koteletten. Det var en symbolsk handling fra min mor, som et uttrykk for følelser. I Stockholms innerstad så forskere ved Universitetet i Uppsala at kvinner som ble enke i høy alder, fra 70−90 år gamle, endret matatferd når mannen døde. Så lenge han levde, kjøpte de maten han likte best, men når han ikke lenger var der, gikk de tilbake til matvanene og preferansene de hadde fra før de ble gift. For mange var dette mer enn 50 år siden, og det viser til fulle hvor sterke preferanser kan være, og hvor lenge de sitter i hodet. Min farmor bakte alltid en bestemt bløtkake til meg på min bursdag, og det ble ikke ordentlig bursdag før jeg hadde fått en bit av den kaken. Smaken av sjokolade- og romkrem kan jeg når som helst gjenkalle, selv nå mer enn 40 år etter at hun døde. Matminner for oss som art er utrolig sterke. Vi har derfor viet to kapitler til matglede og norsk matkultur. Her får du enkle tips til aktiviteter dere kan gjøre for å øke matgleden i hverdagen, samt et spennende innblikk i norsk og nordisk mathistorie.

Kostråd og slanking

I denne boken bruker vi mye mer plass på å omtale rammene rundt måltidet enn å si hva som er riktig mat. Det er, som nevnt tidligere, fordi vi tror at de fleste vet hva vi skal spise mer av. Det finnes også mange bøker som omhandler ernæring og kosthold. Norsk Smaksskule og denne boken ønsker å være noe annet, selv om vi legger oss nært opp til de offisielle kostrådene i Norge. De er gode, vitenskapelig baserte og kan forstås gjennom modellene og bildene vi har brukt i boken. Vi har bevisst valgt enkle modeller, noe som betyr at vi har skrellet bort mange lag av detaljer. Det er selvfølgelig da alltid en risiko for å miste noe, eller skape grunnlag for misforståelser. Men vi tror kunnskapen du finner i denne boken, er omfattende nok til at du kan ta de riktige valgene i hverdagen.

På to helt marginale punkter avviker vi fra de offisielle kostrådene. Vi er ikke spesielt positive til bruk av kunstige søtningsstoffer. Vi tror at sukker er søtt av en biologisk grunn, fordi vi gjennom sansene skal gjenkjenne dette som viktig energi for kroppen. Da blir det galt når vi bruker søtningsstoffer som ikke gir energi, men som gir søtsignal til hjernen som kan være opptil 800 ganger søtere enn sukker. Det gir kluss i kommunikasjonen mellom hode og tarm, inklusive bakteriene i tarmen. Det andre punktet er knyttet til bruken av smør som alternativ til plantebaserte produkter (margarin) for barn. Kostrådene anbefaler sistnevnte, mens vi støtter en begrenset smørbruk fordi det gir god smak, og fordi noen av fettsyrene i smør har positive effekter på fordøyelsen, samt at de ikke blir tatt opp på samme måte som fett fra andre kilder. Fett har mye energi og skal derfor være en begrenset faktor i kosten, og måtehold er derfor en balansekunst mellom smak og virkning. Det ser imidlertid ikke ut som det er fettinntaket vårt som har størst betydning for dagens overvektsproblematikk, men heller inntaket av raske karbohydrater.

Denne boken skal ikke bidra til slankehysteri og kroppspress. Du finner ikke informasjon om behandling av overvekt her. Normale barn som vokser, trenger mye energi for å bli sitt beste i framtiden, og vår filosofi er at når vi starter med barna, kan vi hindre framtidig behov for behandling knyttet til overvektsproblematikk. Barn vil normalt regulere matinntaket på naturlig vis − gjennom å stoppe å spise når de er mette, og ved å være i fysisk aktivitet slik at det som blir spist, også blir forbrent. Antall kalorier er derfor ikke det viktigste for barn. Det er viktigere at maten varer helt fram til neste måltid. For å få det til må måltidene være satt sammen i henhold til kostrådene, og den må være god, velsmakende og smaksmessig spennende. Det er viktig å tenke på at vi også spiser med øynene. Derfor er det viktig å gjøre selv enkle ting som å pynte og dandere byggryn slik at de ser vakre ut på tallerkenen.

Lokalt er globalt

I dag står verden overfor store utfordringer når det gjelder sykdom, klima og økende sosiale forskjeller. Vi må se maten i Norge i denne sammenhengen. Det blir viktig å ha en sterk norsk matproduksjon og enda viktigere å ha en matkultur som velger den norske maten.

Den totale matvarekjeden er en av de største bidragsyterne til klimagassutslipp, cirka ¼ av alle klimagassekvivalenter kommer fra matkjeden (fra produksjon på åker, i fjøs og sjø og helt fram til restene vi kaster fra middagsbordet). Her er bidraget fra hver enkelt av oss stort i den siste delen av verdikjeden. Da bærer maten med seg hele klimagassbidraget fra alt som har skjedd før vi velger å kaste det vi ikke spiser.

Barn ned til 3 år kan lære å forstå at vi ikke kaster mat, vi forsyner oss passelig og spiser opp det vi har på tallerkenen, og at vi bruker rester. Dette er gode budskap både hjemme, i barnehagen og på skolen. Mat er perfekt som medium for læring knyttet til de nye læringsmålene i skolen. Mat viser demokrati og medborgerskap, bærekraftig utvikling, folkehelse og livsmestring i praksis. Her kan alle delta, og barna trenger ikke å være gode i matematikk eller fotball. Mat er for alle uansett funksjonsnivå og mestringsevne. Mat er en kilde til glede og samvær.

En investering i vår felles framtid

I det moderne Norge er det meste på stell; mat er nå snart den sektoren hvor vi svikter mest. Og det får konsekvenser. Barn med svingende blodsukker lærer dårlig, de er mer urolige, og det oppstår lettere konflikter med andre. Hvilken mat vi spiser, varierer også mye mellom sosiale sjikt i samfunnet, og den bidrar til store forskjeller i helse og livslengde. I dag er mat medvirkende årsak i alle de viktigste grunnene til for tidlig død og tapte leveår.

Vi ser at kursdeltakerne våre, primært barnehagepedagoger og mat- og helselærere i skolen, reiser hjem fra kursene våre med inspirasjon til å skape endring. Utrolig mange gjør spennende nye ting når de kommer tilbake på jobb, med en kreativitet som vi beundrer. Jeg har aldri arbeidet med en gruppe mennesker som viser så stort engasjement for det de gjør, som tar kunnskap så alvorlig, og som skaper så mye endring i sitt nærmiljø. Vi håper å inspirere deg til det samme. Den gruppen vi har vanskeligst for å nå gjennom kursene våre, er foreldre, og derfor er de målgruppen for denne boken. I kapittel 7 forklarer vi hvordan dere rent praktisk kan ta bedre valg i hverdagen og gjøre mat og måltidene til noe gøy, spennende og samlende i stedet for en potensiell konfliktsone.

Hvis foreldre, barnehage og skole har samme agenda og forstår hverandres motivasjon for endring, vil grunnlaget for å skape ny matatferd blir større og bedre. Det handler om å endre atferd og bygge matkultur: å skape glede over å spise sammen − ha en samtale, se hverandre i øynene og oppleve matgleden vi kan ha i et rikt og godt land.


NOTE FRA FORFATTERNE:

Denne boken er et samarbeid mellom fagansvarlig for Norsk Smaksskule og dr.agric Einar Risvik, kokk og prosjektmedarbeider Per Ivar Berget, som står bak alle smaksøvelser og oppskrifter, og Tor Valdvik, leder av Norsk Smaksskule.

Som forsker er det uvant å skulle fremføre sterke meninger i klartekst, men i denne sammenhengen mener jeg (Einar Risvik) at det er nødvendig og viktig. En bok der forfatteren tar masse forbehold, vil bli vag og ikke tydelig. Derfor er det også på sin plass å presisere at meningene i denne boken er mine private og ikke et uttrykk for hva Nofima, der jeg arbeider, og Norsk Kulturarv, som Norsk Smaksskule er en del av, mener. Hverken Nofima eller Norsk Kulturarv har hatt anledning til å påvirke meningene i boken, og de står derfor på ingen måte ansvarlig for hva som uttrykkes i den.

SMAKSØVELSE



Vann

Dette er en smaksøvelse som virkelig setter sansene på prøve. Klarer du å smake og lukte forskjell på springvann og flaskevann?

DU TRENGER:

• vann fra springen

• 1 flaske vann fra butikken

SLIK GJØR DU: 

Temperer eller avkjøl flaskevannet så det får så lik temperatur som vannet fra kranen som mulig. Det er fint om det ikke er for kaldt. Presenter barna for to identiske glass, der det ene inneholder flaskevann og det andre vann fra springen. Ikke fortell dem hva som er hva.

OPPGAVEN: 

Be barna lukte og smake. Kjenner de forskjell? Klarer de å finne ut hva som er fra springen, og hva som er fra flaske? Når de har klart å kjenne forskjellen, blir neste oppgave å få dem til å sette ord på hva forskjellene faktisk er. Forsøk å få barna til å bruke ord som beskriver det ene i forhold til det andre – slik som: bløtere i munnen, bitrere, søtere, litt smak av klor, litt salt, lukter litt av jord eller papir eller av blader og gress. Det er et poeng at barna IKKE skal si hva de liker best! Dette er en øvelse i å sette ord på små forskjeller. Husk at det er viktig å lukte på vannet, for sannsynligvis skiller de seg mest fra hverandre på lukt.

NB! Denne øvelsen er morsom, men den avhenger av kvaliteten på springvannet. Noen steder i Norge er vannet i springen dessverre «flatt» eller «dødt», andre steder er vannet kloret. Da vil smaken av klor overskygge alt det andre, men det er også en viktig egenskap å kjenne. «Dødt» vann har også smaker/lukter som barna kan kjenne igjen, men de er oftere av type papir, kartong eller jord og løv.


Tips!

Hvis du har tilgang på en «brusmaskin» (sodastream e.l.), kan du sammen med barna finne ut hva som skjer med smaken og lukten på vannet når dere tilsetter kullsyre.

NB! Dere må IKKE tilsette smak på vannet før dere tilsetter kullsyren. Da blir det eksplosjon.




VANN SOM TØRSTEDRIKK

Hvis kroppen er vant til søt drikke, ligger det en forventning i hjernen om at det kommer energi når du drikker. Kommer energien fra sukker, resulterer det i en blodsukkerrespons som setter i gang dopaminutskillelse (et lykkehormon som skilles ut i hjernen). Den virker vanedannende og gir kroppen signaler om at vi vil ha mer av det samme. Søte drikker virker derfor selvforsterkende, og de bidrar til at kroppen ønsker å innta mer rask energi enn vi egentlig trenger.

Å bruke vann som tørstedrikk krever derfor mer trening for at det skal bli en god vane, men når vanen er etablert, er det lite som slår rent vann for å slukke tørsten. Skal vi endre vaner, må vi jobbe med det og sørge for at vi får gode opplevelser knyttet til endringen. Å kjenne etter hvordan vann virker på oss (ikke hvorvidt vi liker vann eller ikke) er derfor god trening for å bli gode vanndrikkere seinere i livet.

